ישיבת ברכת משה - מעלה אדומים כסליו תשע"ט // גיליון מספר 2

--------------------------------------------

לבוגרינו וידידנו היקרים

בשנה הקרובה הישיבה מתכוונת לגבש ולחזק מאוד את קשר

האהבה ההדדי בין הישיבה לבוגריה בחו"ל

אהבת התורה ולימודה והחינוך לאהבת העם והארץ ולמידות טובות שרכשתם בבית מדרשנו מלוים אתכם בכל עת.

הישיבה תפתח שיטות יחודיות של קשר תורני וחברתי מתמיד בין בית המדרש במעלה אדומים לבוגרינו בכל מקום בעולם.

נשמח אם תוכלו לעדכן את כל הנתונים העדכניים שלכם בקובץ שישלח אליכם במייל.

כידוע לכם העול הכבד של החזקת הישיבה

מחייב אותנו לבקש סיוע מבוגרים וידידים בעולם.

השנה עסקנו בהצלחה במבצע גיוס תרומות בהוראות קבע מבוגרי ותורמי הישיבה בארץ.

אנו רוצים להרחיבו גם למעגל הבוגרים בחו"ל

על מנת שנוכל להמשיך לפעול בעזרת ה' ביתר עוז

להתפתחות וצמיחה של בית מדרשנו,

להגדיל תורה ולהאדירה.

בברכת התורה

הרב חיים סבתו

הרב יצחק שילת

לתרומות

אתר הישיבה: ybm.org.il | דוא"ל: office@ybm.org.il | טלפון: 02-5353655 | כתובת American Friends

--------------------------------------------

ישיבת "ברכת משה" הנציחה בשמה
את מר משה וברכה (בריינדל) גירשבוים ז"ל,
אוהבי תורה וארץ ישראל,
על ידי תנועת המזרחי בצפון אמריקה.
תודתנו והכרתנו הטובה לעד תהיה.

עיצוב גרפי: תמר אפרתי

ישיבת ברכת משה - מעלה אדומים

מצפה נבו 21, מעלה אדומים | מיקוד: 98410
טלפון: 02-5353655, 02-5354222 | פקס: 02-5353947
דוא"ל: office@ybm.org.il

אתר הישיבה: ybm.org.il

ברכת משה - מעלה אדומים

--------------------------------------------

**ברכת ראש הישיבה**

**// הרב חיים סבתו**

פנים של חורף קודרות הן. הימים קצרים והאפלה מרובה. הגשמים מונעים רגל מן השוק ובני אדם נעצרים בבתיהם. שמחה של סוכות כבר נשכחה ולא קבעה תורה חג שימתיק את הימים. מפני כך נרות חנוכה חביבים הם על ישראל. חיבה יתירה נודעת להם שמקרבים לבבות בני הבית זה לזה. מיום שאמרו חכמים נר איש וביתו נקבעה סגולה זו בהם. ואף על פי שאורם קטן מחמם הוא את הלב. ואף על פי שלא נתנו חכמים רשות להשתמש בהם, חום הלב לא נאסר, ולא עוד אלא שמזכירים הם לנו את התשועות ואת הנחמות, ומעידים שעתידים רשעים לינתן ביד צדיקים ורבים ביד מעטים וזדים ביד עוסקי תורה.

ידידי הישיבה ובוגריה בכל אתר, ברכת ה' עליכם.

בית המדרש של ישיבתנו חווה השנה התחדשות רוחנית ולימודית. שני כוללים חשובים חדשים הוקמו: תורת המדינה ודיינות. הצטרפו שני תלמידי חכמים מובהקים לצוות, הרב אריה כ"ץ והרב עוז בלומן, ובוגר הישיבה הרב ישי אנגלמן התמנה לר"מ שיעור ד'. יוסדו שני שיעורי תנ"ך מיוחדים של הרב אלחנן סמט המושכים קהל רב, ועוד. מבית ה' שלוחה ברכה חמה לכל הבוגרים הידידים והתומכים שעזרתם מחזקת את ידינו במפעל הגדול לקידוש שם שמיים.

יהי רצון שחפץ ה' בידינו יצלח להגדיל תורה ולהאדירה, ואתם תבורכו בכל מעשי ידיכם.

שלכם,
חיים סבתו

--------------------------------------------

**ברכת ראש הישיבה**

**// הרב יצחק שילת**

לבוגרינו וידידינו היקרים בכל מקום שהם, ה' עליהם יחיו,

ימי החנוכה הבאים עלינו לטובה הם התזכורת השנתית למפעלן ההיסטורי של ישיבות ההסדר. כבימים הגדולים ההם של חשמונאי ובניו, גם בזמן הזה חלק נכבד מהמערך הלוחם של צה"ל הם "עוסקי תורתך", בני ישיבה אשר מקום גידולם וחיותם הוא בית המדרש, אבל המשימה הקדושה של "ללמד בני יהודה קשת הנה כתובה על ספר הישר", מוציאה אותם, מתוך ישרות מוסרית, מבית המדרש לשירות בהגנה על עם ישראל, ולחזרה ממנו אל בית המדרש.

אנחנו מחויבים לדאוג לכך שהמפעל ההיסטורי הזה ילך הלוך והתחזק, ילך וישפיע יותר ויותר על עתיד מדינתנו, על צביונה הרוחני ועל חוסנה המוסרי. שאו בגאון את היותכם בוגרי ישיבת מעלה אדומים, הנחילו את הערכים עליהם חונכתם לילדיכם, ותזכו לראות בשמחותיכם הפרטיות, ובשמחת הגוי כולו על ארצו ונחלתו.

חג חנוכה שמח לכולכם,
יצחק שילת

--------------------------------------------

**דמי חנוכה -
למשמעותו של מנהג**

**הרב אלישע אבינר**

מספר טעמים הוזכרו למנהג "דמי חנוכה":

א. חג החנוכה הוא חג החינוך, ולכן נתנו לילדים מטבעות אחדות על מנת שיחלקו אותן לצדקה. ומדוע דווקא בחנוכה מצאו לנכון להרגיל את הילדים למצוות צדקה? מפני שאפילו עני המתפרנס מן הצדקה חייב בהדלקת נרות חנוכה, ועליו למכור את כסותו או לשאול על הפתחים על מנת להשיג כסף לקנות שמן (שו"ע או"ח תרעא א). מסתבר שזה יסוד המנהג המוזכר במגן אברהם: "נוהגין הנערים העניים לסבב בחנוכה על הפתחים" (מג"א סי' תע"ר). לכן, חילקו לילדים מעות כדי שיוכלו למסור אותן לנערים העניים שסבבו על הפתחים.

ב. יש שהוסיפו, שחלוקת דמי חנוכה לכל הילדים נועדה למנוע בושה מהנערים שסבבו על הפתחים. כדי שלא לבייש את מי שאין לו חילקו גם למי שיש לו.

ג. אחרים אמרו, שמנהג דמי חנוכה קשור לגזירת היוונים שלא ללמוד תורה. כאשר ניצחו החשמונאים את היוונים ובטלה הגזירה, ביקשו למשוך בחזרה את הילדים לתורה. לשם כך נתנו להם מטבעות כדי לחבב עליהם את לימוד התורה. כפי שכותב הרמב"ם, שמפתים ילדים קטנים ללמוד תורה על ידי מתנות. ומתוך "שלא לשמה" יבואו ל"לשמה" כשיגדלו.

ד. ויש אומרים, שזה כנגד גזירת היוונים ש"פשטו ידם בממון" של ישראל (רמב"ם). כלומר, היוונים החרימו את רכוש היהודים ורוששו אותם. כשניצחו ישראל את היוונים, חזר אליהם ממונם ושלטו בו שוב כרצונם. לכן, הנהיגו לחלק דמי חנוכה לילדים, כדי להזכיר את הנס, שממוננו בידינו לעשות בו כרצוננו.

למדנו ארבעה טעמים שונים למנהג דמי חנוכה:

א. חינוך למצוות צדקה.

ב. שלא לבייש את מי שאין לו.

ג. עידוד לימוד התורה.

ד. זכר לניצחון על היוונים שביקשו לשדוד את ממונם של ישראל.

אין אחידוּת בטעמים, כל אחד מהם מתייחס למישור שונה לגמרי. אבל יש להם מכנה משותף: ההנחה שלא סתם נותנים כסף לילדים. "דמי חנוכה" הם לא "דמי כיס" לבזבוז במכולת או בקיוסק הסמוך. כל אחד ממנהגי ישראל יש לו טעם ושורש רוחני או חינוכי. לכן, אם קיים מנהג ישראל לחלק כסף לילדים, ניתן להניח שיש לו משמעות חינוכית וצריך לגלותה.

כל הטעמים שהזכרנו הם יסודות חינוכיים חשובים על היחס הנכון לכסף. הטעם הראשון מדגיש שמי שזוכה בכסף לא צריך לשמור אותו רק לעצמו אלא צריך לחלק לפחות את חלקו לצדקה. הטעם השני - מדגיש שהצדקה לא תינתן בדרך ביזיון. עוני הוא לא רק קושי חומרי אלא גם פסיכולוגי. חלוקת כספי הצדקה לנזקקים עלולה להנציח את הפערים הסוציו-אקונומיים ולהכאיב פסיכולוגית לנזקקים. בחנוכה, כל הנערים מקבלים דמי חנוכה על מנת שלא לבייש את מי שאין לו. הטעם השלישי - הכסף משמש כתמריץ וכפיתוי לעידוד לימוד תורה. יש עיקר בחיים ויש טפל בחיים. הטפל צריך לשמש כאמצעי להשגת העיקר - בניין הרוח. הטעם הרביעי - ביטוי לניצחון על היוונים שפשטו ידם בממוננו. שמחה וחגיגה על השגת ממון וכסף?! אכן! איננו בזים לממון. כלל ישראל איננו מזלזל בממון. אומה זקוקה לממון לשם מִחיתה וכלכלתה. עצמאות כלכלית היא תנאי לעצמאות ישראל. לכן, למרות שעיקרו של חנוכה הוא הודיה על העצמאות הרוחנית והלאומית, יש בו גם רמז קל על חשיבות העצמאות הכלכלית.

--------------------------------------------

תודות עמוקות לידיד הישיבה היקר מר מארק פרנקל הי"ו ששירת את הישיבה בהתנדבות במסירות באהבה ובהצלחה מרובה במשך כשלשה עשורים וביקש לסיים את תפקידו כראש ידידי הישיבה בארה"ב

זכויות רבות של תלמוד תורה ואהבת ארץ ישראל בבית מדרשנו נזקפות לזכותו ולזכות בני ביתו היקרים.

אנו מברכים מקרב לב את מר סטיבן אדלסברג הי"ו שנענה לפנייתנו בחפץ לב ובשמחה למלא תפקיד חשוב זה

ברכות חמות לשניהם ולכל ידידי ובוגרי הישיבה

--------------------------------------------

**התחדשות וצמיחה**

בהתרגשות ובהודיה לה' על כל הטוב אשר גמלנו, אנחנו שמחים לבשר שזכינו לפתוח את חודש אלול השנה עם התחדשויות כפולות ומכופלות:

ראשית, עם קרוב לששים תלמידי שיעור א' אשר מרעננים את שורות בית המדרש ותורמים להתחדשות של כולנו,

ושנית, עם שתי תכניות חדשות:

**כולל דיינות** - לראשונה מאז נוסדה הישיבה לפני למעלה מארבעים שנה נפתח ביוזמת רה"י הרב סבתו כולל דיינות בישיבה. בראש הכולל עומד הרב אריה כ"ץ, פוסק חשוב במכון פוע"ה וכותב באנציקלופדיה התלמודית, ולומדים בו ממיטב תלמידי החכמים שבישיבתנו. אורכה של התכנית כשמונה שנים. תכנית הלימודים השנה נפתחה בלימוד הלכות דיינים ועדות. רוב הסוגיות הקשורות לנושאים אלו נלמדות בעיון ובמקביל לומדים חברי כולל הדיינות בבקיאות את מסכתות מכות וסנהדרין. אנו מייחלים ומתפללים שבזכות התכנית יצמחו ויפרחו גדולי תורה בישיבתנו אשר יתנו פירותיהם בכל עולם התורה.

**כולל תורת המדינה** – אחת ממשימותיה העליונות של הישיבה היא העמדת תלמידי חכמים אשר ישתלבו בכל מערכות החיים במדינה ויכוונו את נתיבותיהם לאורה של תורה. לשם חיזוק מגמה זו הקמנו בישיבה ביוזמת רה"י הרב שילת מסלול תלת-שנתי ללימודים מתקדמים בשם "תורת המדינה" עבור בוגרי ההסדר. התכנית עתידה לעסוק בתורת המשטר, עם וארץ, משפט וכלכלה, ישראל והעמים, דרכי ציבור, ענייני אישות ועוד. בראש התכנית עומדים הרב שילת והרב עוז בלומן, מומחה למחשבת ישראל ולחסידות ומחבר הספרים "שבטים" ו"שמעתי ממורי".

--------------------------------------------

**שיעורי הרב סמט** - אנו זוכים לחדש ימינו כקדם, עם חזרת הרב אלחנן סמט, מגדולי מורי התנ"ך בארץ, להעביר את שיעורי תנ"ך הייחודיים שלו בישיבה. הרב מעביר שתי סדרות של שיעורים: שיעורים על ספר שמואל ועיונים נרחבים על פרשות השבוע.

השיעורים מתקיימים כל יום חמישי בין השעות 17:00-19:30. עשרות בוגרים ותושבי השכונה והעיר מצטרפים מידי שבוע לשומעי השיעור. כולם מוזמנים בשמחה. ניתן לראות את השיעורים באתר הישיבה.

שיעורי התנ"ך מוקדשים לזכרו של בוגרנו היקר הר"ר עזרא אשכנזי זכרונו לברכה.

ניתן לצפות בשיעורים באתר הישיבה ybm.org.il

--------------------------------------------

**שנה חלפה**

אנו שמחים לשתף אתכם, בוגרים יקרים, בנעשה בישיבה בשנה שחלפה:

1

**ימי עיון לבוגרים**

במטרה לאפשר גם למי שאינו לומד כרגע בישיבה לטעום מ"מטעמיה", קיימנו מספר ימי עיון לבוגרים ותכניות לימוד לילדים ולנוער.

ארבעה ימי עיון נערכו השנה לבוגרי הישיבה. שניים מהם התקיימו בין כותלי הישיבה, והשניים האחרים התקיימו בקהילות שונות בהם מתגוררים הבוגרים.

אורי וישעי - בכ"ו אלול תשע"ח (6.9.18) התקיים בישיבה יום העיון השנתי לקראת הימים הנוראים תחת הכותרת "אורי וישעי". הרב שילת והרב אבינר פתחו את מושב הבוקר בסוגיות בתורת המדינה לרגל פתיחת תכנית הלימודים הגבוהה החדשה בישיבה. כסיום ליחידה זו זכינו להרצאתו המרתקת של הרב ד"ר ישראל כץ (מחזור י"ד) בדילמות בסוגיות כפיית טיפול רפואי. במושב הצהריים היו שיעורי הכנה לימים הנוראים שנחתם בסיפורי תשובה של בוגרינו היקרים יהודה (אודי) וילנר (מחזור כ"ה) וישי פליישמן
(מחזור י"ז).

יום העיון נחתם בדרשות ראשי הישיבה, הרב חיים סבתו שליט"א והרב יצחק שילת שליט"א, על התשובה.

פסח - השנה נערך בישיבה זו הפעם הראשונה ערב לימוד מיוחד במינו: "והגדת לבנך – רבני הישיבה מספרים ביציאת מצרים." המטרות העיקריות של הערב הן הכנה לליל הסדר וחג הפסח (באמצע שטף החיים...) ונתינת "כלי עבודה" לעריכת סדרים במשפחות הקרובות ובקהילות ברחבי הארץ. במהלך הערב עסקו רבני הישיבה בדברי תורה על סדר ההגדה בשילוב קטעי נגינה ושירה, ובסיומו חולק שי לכל משתתף: הגדה של פסח עם ביאור לב אבות של הרב אלישע אבינר. בוגרים רבים השתתפו בערב מיוחד זה וזכו להתרוממות הרוח לקראת חג הפסח.

**שמור את התאריך!**

יום עיון לקראת פסח יתקיים גם השנה ב-

כ"ח אדר ב' תשע"ט (4.4.19)

--------------------------------------------

2

**אירוע לכבוד ראש הישיבה שליט"א בהגיעו לגיל 90**

מאות בוגרים הגיעו לכבודו של ראש הישיבה הרב נחום אליעזר רבינוביץ שליט"א לרגל הגיעו לתשעים ולרגל צאת ספרו "סבירות והסתברות בספרות חז"ל והראשונים". הספר נכתב בידי הרב בשפה האנגלית לפני שנים רבות, ותורגם לאחרונה בידי נכדו ובוגר הישיבה הרב ד"ר אברהם קליין. בין הדוברים בערב מרגש זה, בו ציינו את דרכו הייחודית של הרב רבינוביץ בעולם התורה, היו פרופסור אלכס לובוצקי (חתן פרס ישראל למתימטיקה ואביו של בוגרנו עשהאל והחותן של מרו גטה), והרב גבי גולדמן, רבו של כפר אדומים ורב משיב במכון פוע"ה.

הרב גולדמן דיבר על הליווי המסור של הרב רבינוביץ בשאלות שהטרידו אותו בתחילת דרכו כרב היישוב וסיפר סיפור אופייני:

בעקבות אסונות תכופים שאירעו ביישוב, הבעתי את חששי בפני הרב רבינוביץ כי אולי יש עלינו עין הרע או משהו מעין זה. תשובתו של הרב הייתה: אני מוכן להיות הרב שלך, אבל אינני מוכן להיות האדמו"ר שלך...

--------------------------------------------

3

**תכניות לימוד לנוער**

מאז ומתמיד חשבנו שילדים מבקשים רק לרוץ ולשחק אחרי שעות לימודם בבית הספר. הרב סבתו חשב והוכיח אחרת. זו השנה ה-17 בה מתקיים בישיבה ביוזמתו תלמוד תורה לילדים אחר הצהריים. ילדים מכל רחבי מעלה אדומים מגיעים בכל יום אל כיתות במתחם הישיבה, לומדים עם המלמדים (אברכים מהישיבה) משניות וחומש עם רש"י, ובהפסקה כמובן - משחקים כדורגל... המתמידים במהלך השנים זכו לסיים ש"ס משניות וחמישה חומשי תורה עם רש"י לקראת הבר מצווה, ובעיקר - קיימו את העולם בזכות הבל פיהם.

חמישה מבין מסיימי הש"ס השנה הם בנים של בוגרי הישיבה: שלו חיים עטון (ר' יואל), דוד כהן (ר' מוטי), יצחק יאיר כהן (ר' טל), יהודה פלהיימר (ר' איתמר), מרדכי קרמן (ר' ערן).

מעבר לכך, בימות הקיץ, זו השנה השלישית בה מתקיימים בישיבה ימי לימוד לנוער. במסגרת זו, נערים בגילאי תיכון מכל רחבי הארץ מגיעים בשיא החום אל המדבר הקדוש, וסופגים מחומה של תורה בחברותות עם תלמידי הישיבה ובשיעורים מפי הרבנים. גם אנחנו, בני הישיבה, נתרמים מן העניין ומקבלים כוחות רעננים למראה צעירי הצאן הרוצים להתגדל בתורה.

ימי הלימוד מוקדשים לעילוי נשמת בוגרנו האהוב דני גונן הי"ד.

השנה יזם הרב ליפשיץ אתגר נוסף לנוער בחופשת הקיץ: לימוד גמרא בכל ערב עם תלמידי הישיבה. למתמידים הוא הבטיח פרס נאה: רחפן בשווי של כ-300 ₪. הניסוי הצליח, וב"ה וכעשרים נערים זכו להטיס רחפנים בשמי הארץ.

--------------------------------------------

4

**ימי עיון כלליים**

פגשנו תלמידי חכמים חשובים במסגרת ימי לימוד ועיון כלליים בענייני הלכה והחיים המודרניים לזכרו של הנדיב וידיד הישיבה מר שלדון רובינסון ז"ל המתקיימים בישיבה מספר פעמים בשנה. יום העיון בזמן חורף היה בנושא כפיית גט ויום העיון בסוף זמן קיץ היה בנושא רוצח בשגגה ובמזיד בהלכה ובמשפט המודרני.

בין המשתתפים זכינו לארח את בעל ה"מנחת אשר" - הרב אשר וייס (ר' אושר), הרב מאיר כהנא (אב בית דין בבית הדין הרבני בתל אביב- ור"מ בישיבת ירוחם), והרב לבנון (דיין בבית הדין בירושלים).

--------------------------------------------

5

**ספרים חדשים**

מתוך עמל תורה בבית מדרשנו יצאו השנה לאור מספר ספרים:

"אישות, הלכה וכוונות התורה" מאת הרב שילת, הכרך האחרון בסדרת הרלב"ג על התורה בההדרת הרב ברוך ברנר והרב כרמיאל כהן, משנאות על מסכת פסחים ומסכת יומא מאת הרב גדי מכטה והרב משה גרוס בתוספת איוריו היפים של חננאל תורגמן, ועוד...

אישות, הלכה וכוונות התורה // הרב יצחק שילת

כולנו גדלנו על מהדורותיו של הרב שילת לכתבי הרמב"ם. למדנו גם בספריו בגמרא במחשבה ובתולדות ספרות ההלכה. כעת אנו מתוודעים לכיוון חדש של יצירה: עיסוק בהלכה למעשה. כדרכו של הרב שילת, העיסוק הוא אמיץ ונועז, הן בשל הנושאים הרגישים ביותר שהוא דן בהם, הן בשל הדרך שבה הוא מגיע למסקנות הלכתיות.

את דרך ההיסק מכנה הרב שילת: "כוונות התורה", ודרך זו מיוסדת על דרכו של הגאון ר' גדליה נדל זצ"ל שדן ב"רעיון של המצווה". "הרעיון הוא הגדרת התוכן של המצוה שאותו אנו מצוּוים לממש" (רפואה, עמ' 11). "הרעיון של המצוה קובע פעמים רבות את הגדר ההלכתי" (שם, עמ' 12). ייתכן – כותב הרב שילת – שאת תוכן המצווה "לא נמצא מתוך פרטי ההלכות שמסרו לנו חז"ל, אלא נצטרך לגלות את רעיון המצוה מתוך התבוננות בלשון התורה ובהקשר שבו המצוה מופיעה בתורה, וכך נוכל לדעת את ההלכה" (שם, עמ' 13).

לפני מספר שנים יצא לאור הספר הראשון, שנידונות בו שבע סוגיות בענייני רפואה והלכה, כמו: קביעת מוות והשתלת איברים, הזרעה מלאכותית, הפרייה חוץ-גופית ושיבוט גנטי. הסוגיות נידונות בהיקף ובהעמקה, על פי דרך "כוונות התורה".

בשנה שעברה יצא לאור הספר השני, שנידונות בו באותו אופן תשע סוגיות בענייני אישות והלכה, כמו: נכסי הבעל והאשה, חיי אישות ללא נישואין, כפיית גט ותקנת עגונות.

בדומה לספריו האחרים של הרב שילת הכתיבה היא קולחת. הקורא נכנס לעומק הדיון ההלכתי והמוסרי של בעיות חדשות שנידונו על ידי גדולי הפוסקים בדורות האחרונים, ואף מתוודע לפתרונות בדרך יצירתית.

סבירות והסתברות בספרות חז"ל והראשונים // הרב נחום אליעזר רבינוביץ

הספר חושף את יסודות החשיבה ההסתברותית של חכמי ישראל, ומנתח אותם לאור תפיסות של פילוסופים מודרניים את תורת ההסתברות. הקורא ימצא בו ניתוח סוגיות והלכות לצד משוואות מתמטיות, ושמות כמו רבי מאיר, רבי יוסי, הרמב"ם, הרלב"ג ור' יצחק עראמה לצד אריסטו, אקווינס, ברנולי, ברטראן ולייבניץ. בין השיטין מעורר הספר דיון היסטורי בדבר השפעתם של חכמי ישראל על התפתחותה של תורת ההסתברות במתמטיקה המערבית.

ספר זה הנו מהדורה עברית של הספר Probability and Statistical Inference in Ancient and Medieval Jewish Literature שיצא לאור ע"י אוניברסיטת טורונטו בשנת 1973 על בסיס עבודת הדוקטורט של הרב. הספר תורגם על ידי בוגר הישיבה ונכד הרב – הרב ד"ר אברהם קליין.

ביאור הרלב"ג לתורה – דברים

ביאורו של ר' לוי בן גרשום, מגדולי הראשונים, הינו חיבור מיוחד במינו המשקף את רב גוניותו של המחבר. אחת המטרות העיקריות שהציב המחבר לעצמו היא לעגן את דיני התורה שבעל פה בתוך התורה שבכתב.

מהדורה מדעית מדוייקת על פי כתבי יד, עם שינויי נוסחאות, ציוני מקורות וביאורים מקיפים, בהוצאה מפוארת עם גוף החומש ופירוש רש"י, בההדרת הרב ברוך ברנר והרב כרמיאל כהן.

המהדורה על חמישה חומשי תורה הושלמה, בשבעה כרכים (בראשית, שמות א', שמות ב', ויקרא א', ויקרא ב', במדבר, דברים - חדש).

לרגל סיום ספר דברים התקיים בחורף שעבר ערב עיון מרגש, ובו נשאו דברים ראשי הישיבה ואחרים. את הערב חתמו הרצאותיהם המאלפות של שני המהדירים, הרב כרמיאל כהן והרב ברוך ברנר.

משנאות // ביאור: גד מכטה ומשה גרוס, איור: חננאל תורגמן

"משנאות" – משנה נאה בהנאה. הסדרה מביאה אל הלומד נוסח מדויק של המשנה, מלווה בביאור חדש ותמציתי, ואיורים המוסיפים הבנה וחוויה בלימוד המשנה. לפני כל משנה בא מבוא קצר להסביר את עניין המשנה והקשר שלה לפרק כולו והפירוש מבאר את מילות המשנה, עיקרי הדינים שבה ואת טעמי הדינים. הפירוש מבוסס על דברי הבבלי והירושלמי, התוספתא, מפרשי התלמודים ומפרשי המשנה.

ההבנה והחוויה של המשנה היו לנגד המחברים בכל שלבי יצירת הספר, ממסד ועד טפחות. סדרת משנאות קיבלה ביקורות טובות מאוד ממחנכים, הורים וילדים.

עד היום יצאו בסדרה חמישה כרכים: מסכת סוכה, מסכת מגילה, מסכת ראש השנה, מסכת פסחים ומסכת יומא.

--------------------------------------------

**פעילויות פנים-ישיבתיות**

**בני הישיבה בצבא**

כל השבוע הם רצים ומתאמנים ומחזיקים קו ומגנים עלינו בגופם, ומדי פעם הם מקבלים "דרישת שלום" מן הישיבה. לבד מן הביקורים בצבא הנערכים על ידי הרבנים והתלמידים בימות החול, קיימנו השנה גם שלוש שבתות עם החיילים במחנותיהם. הרב שילת נסע לשבת לערד לבא"ח הנח"ל, ורומם את רוחם של כעשרים וחמישה מתלמידינו וחיילים רבים נוספים המשרתים בנח"ל. הרב ישי אנגלמן נסע עם משפחתו אל חיילינו המשרתים ברמת הגולן, ואלעד מוריה (שיעור ז') נסע לשבת נוספת אל חיילינו בנח"ל.

**תכנית בני חו"ל בישיבה**

אאאאא

**שבתות שיעוריות**

במסגרת "שבת שיעור" מתארחים תלמידי השיעורים השונים אחת לשנה בישיבות אחרות ומתבשמים מאור התורה המיוחד המאיר מבית מדרשם. שבתות אלו חווייתיות ומעשירות מאד מבחינה רוחנית, והחבר'ה חוזרים עם תובנות מעניינות ועם תחושה שטוב לקבל דין מן דין.

השנה התארחו תלמידי שיעור א' בישיבת בית א-ל, שיעור ד' התארח בישיבות הר עציון שבאלון שבות, ושיעור ה' נסעו לישיבת רמת גן.

איתמר זמירי משתף בהתרשמותו מן השבת ברמת גן:

"בשבת "שלח לך" התארחנו בישיבת רמת גן לשבת שיעור עם הרב אלישע אבינר. לצד הגיבוש השיעורי, הסעודות והשירים, הכרנו את ישיבת רמת גן ואת הדרך בעבודת ה' שהם מבקשים להנכיח בתוך עולם הישיבות ונחשפנו לאופי המיוחד של התפילות והאווירה החברתית בישיבה. בליל שבת, אחרי הסעודה, יצאנו ברגל לבני ברק הסמוכה, שם השתתפנו בטיש ערב שבת של וויז'ניץ-גדול ושל נדבורנא. הביקור בטישים הותיר בי רושם עז, אותו ליל שבת זכור לי כמפגש מיוחד עם מרחב תרבותי מרתק שדרך כלל אני כמעט ולא חשוף אליו".

**מיזוג פנימיה ד**

כידוע לכולנו, מזג האוויר במעלה אדומים בימי הקיץ חם עד לוהט. בשעה טובה הסתיים פרויקט מיזוג הפנימיות שהתאפשר הודות לתרומתם הנדיבה של ידידי הישיבה. כאן המקום להודות להם על שקיררו לנו את החדרים וחיממו לנו את הלב. תודה!

--------------------------------------------

**ברכות לבוגרים**

בית הישיבה מברך את בוגרינו היקרים -

הרב דב שטרן (מחזור כ)

בוגר כולל הרבנות של הישיבה, לרגל מינויו לרב היישוב מצפה אילן (יישוב קהילתי בין חריש לקציר).

פרופ' אייל בן אליהו (מחזור ט)

חוקר ומרצה בכיר בחוג לתולדות ישראל באוניברסיטת חיפה, לרגל מינויו לפרופסור מן המנין.

ד"ר אבי גורמן (מחזור י"ב)

מרצה בפקולטה למשפטים בקריה האקדמית אונו, לרגל מינויו לשופט בית המשפט המחוזי מרכז.

ד"ר אליאל בן–דוד (מחזור ט"ז)

מומחה לרדיולוגיה אבחנתית, לרגל מינויו למנהל היחידה לנוירורדיולוגיה אבחנתית בבית חולים שערי צדק בירושלים.

הרב מבורך טויטו (מחזור כ"ו)

ראש כולל בירושלים, לרגל קבלת הכושר לדיינות.

מורדי קרשנר (מחזור ח)

במאי, מפיק ומנכ"ל ערוץ מאיר, לרגל זכייתו בפרס שר החינוך לתרבות יהודית בתחום הקולנוע.